Klubben ventes at udbyde prospektet til en aktieemission mandag – Brøndby kan gå efter den store emission på 127 mio. kr.

I fodbold handler det om timing. Det gælder både på og udenfor banen. Derfor kunne sejren over AGF ikke være mere perfekt for Brøndby.

Hany Mukhtars langskud gik i mål og sikrede den blot anden sejr i de seneste seks kampe for Brøndby. Det skaber positiv energi og kommer på et tidspunkt, hvor det nye projekt med Alexander Zorniger har været ude i lidt bølgeskvulp den seneste måned.

Men når man nu har planlagt en forestående aktieudvidelse, så er timingen ganske fin for Brøndby.

Ekstra Bladet kan således afsløre, at Brøndby formentlig allerede mandag efter et planlagt bestyrelsesmøde offentliggør prospektet til den nye emission, der skal fremtidssikre Brøndby de kommende år.

Tredje emission på tre år

Det er tredje gang på tre år, Brøndby er ude for at hente kapital. I foråret 2013, da klubben balancerede på randen af et økonomisk sammenbrud, sikre daværende formand Aldo Petersen med hjælp fra storaktionær Jan Bech Andersen og en række andre investorer.

Siden skød Jan Bech Andersen 65 mio. kr. ind i klubben i efteråret 2013. Nu skal Brøndby så have ny kapital igen.

Det afgørende og interessante spørgsmål er om klubben forsøger at hente den makimale kapitaltilførsel på 127 mio. kr.

Ingen fra Brøndbys ledelse ønskede søndag at udtale sig om den forestående aktieemission.

Brøndby befinder sig aktuelt et helt andet sted nu, end da meldingen om en aktieudvidelse så dagens lys i foråret. Det kom lige efter de kaotiske dage, hvor Thomas Frank pakkede sit tøj og gik efter daværende bestyrelsesformand Jan Bech Andersen havde skrevet på et fanforum i sønnen, Oscars, navn, hvor han ikke havde omtalt Thomas Frank, og flere af spillerne i særlige positive vendinger.

Nu er optimismen vendt tilbage til Vestegnen, hvor Brøndby aktuelt er førsteudfordrer til FC København, selv om afstanden er stor mellem de to klubber.

Det interessante spørgsmål de kommende dage bliver om det lykkes klubben at lokke millioner ud af andre investorer end Jan Bech Andersen.

Han har i forvejen et stort millionbeløb til gode i Brøndby, fordi han over de seneste år har ydet lån til klubben, når likviditeten har været stram i forbindelse med lønudbetalingerne sidst på måneden. Han ventes at konvertere sine lån til aktier og derudover investere i nye aktier.

Se også: Brøndby-træner vragede profiler mod AGF: De er trætte

Se også: Kæmpe drop sikrer Brøndby-sejr over AGF

Se også: Brøndby-scoop er sommerens bedste køb